**Vymedzenie pojmov a oprávnenosť**

44. Prostriedky z EFRR a ESF+ na cieľ Investovanie do zamestnanosti a rastu budú pridelené trom typom regiónov úrovne NUTS 2 zohľadňujúc klasifikáciu NUTS z roku 2016, ktoré sa vymedzujú na základe pomeru ich HDP na obyvateľa, meraného v parite kúpnej sily (PKS) a vypočítaného na základe údajov Únie za obdobie 2015 – 2017, k priemernému HDP EÚ27 za rovnaké referenčné obdobie, takto:

a) menej rozvinuté regióny, ktorých HDP na obyvateľa je nižší ako 75 % priemerného HDP v EÚ27;

b) prechodné regióny, ktorých HDP na obyvateľa je medzi 75 % a 100 % priemerného HDP v EÚ27;

c) rozvinutejšie regióny, ktorých HDP na obyvateľa je viac ako 100 % priemerného HDP v EÚ27.

45. Z Kohézneho fondu sa podporujú tie členské štáty, ktorých hrubý národný dôchodok (HND) na obyvateľa, meraný paritou kúpnej sily a vypočítaný na základe údajov Únie za obdobie 2015 – 2017, je nižší ako 90 % priemerného HND na obyvateľa v EÚ27 za rovnaké referenčné obdobie.

**Metodika prideľovania celkových zdrojov pre jednotlivé členské štáty v období 2021 – 27**

Metóda prideľovania finančných prostriedkov pre menej rozvinuté regióny oprávnené v rámci cieľa Investovanie do zamestnanosti a rastu

46. Prostriedky pridelené každému členskému štátu sú súčtom prostriedkov pridelených jeho jednotlivým oprávneným regiónom, vypočítané v týchto krokoch:

a) určí sa absolútna suma za rok (v eurách) vynásobením počtu obyvateľov daného

regiónu rozdielom medzi HDP na obyvateľa v danom regióne meraným v PKS

a priemerným HDP na obyvateľa v EÚ27 meraným v PKS;

b) na uvedenú absolútnu sumu sa uplatní určitá percentuálna hodnota, aby sa stanovilo finančné krytie pre daný región; táto percentuálna hodnota sa odstupňuje tak, aby odzrkadľovala relatívnu prosperitu, meranú v PKS, členského štátu, v ktorom sa nachádza oprávnený región, v porovnaní s priemerom EÚ27, t. j.:

i. pre regióny v členských štátoch, ktorých úroveň HND na obyvateľa je nižšia ako 82 % priemeru EÚ: 2,85 %;

ii. pre regióny v členských štátoch, ktorých úroveň HND na obyvateľa sa nachádza medzi 82 % a 99 % priemeru EÚ: 1,25 %;

iii. pre regióny v členských štátoch, ktorých úroveň HND na obyvateľa je vyššia ako 99 % priemeru EÚ: 0,75 %.

c) k sume získanej v kroku b) sa prípadne pripočíta suma vyplývajúca z pridelenia príspevku 570 EUR za rok na každú nezamestnanú osobu, ktorá sa uplatňuje na počet nezamestnaných osôb v danom regióne presahujúci počet osôb, ktoré by boli nezamestnané, ak by sa použila priemerná miera nezamestnanosti všetkých menej rozvinutých regiónov EÚ;

d) k sume získanej v kroku c) sa prípadne pripočíta suma vyplývajúca z pridelenia príspevku 570 EUR za rok na každú mladú nezamestnanú osobu (vo vekovej skupine 15– 24 rokov), ktorá sa uplatňuje na počet nezamestnaných mladých osôb v danom regióne presahujúci počet osôb, ktoré by boli nezamestnané, ak by sa použila priemerná miera nezamestnanosti mladých vo všetkých menej rozvinutých regiónoch EÚ;

e) k sume získanej v kroku d) sa prípadne pripočíta suma vyplývajúca z pridelenia príspevku 270 EUR za rok na každú osobu (vo vekovej skupine 25 – 64 rokov), ktorá sa uplatňuje na počet nezamestnaných osôb v danom regióne, ktorý by bolo potrebné odpočítať, aby sa dosiahla priemerná miera nízkej úrovne vzdelania (nižšieho ako základného, základného a nižšieho stredného vzdelania) vo všetkých menej rozvinutých regiónoch EÚ;

f) k sume získanej v kroku e) sa prípadne pripočíta suma 1 EUR za rok na tonu ekvivalentu CO2, ktorá sa uplatňuje na podiel daného regiónu z hľadiska počtu obyvateľov na počte ton ekvivalentu CO2, o ktorý členský štát prekračuje cieľ emisií skleníkových plynov nad rámec schémy obchodovania s emisiami stanovenej na rok 2030, ako navrhla Komisia v roku 2016;

g) k sume získanej v kroku f) sa prípadne pripočíta suma vyplývajúca z pridelenia príspevku 405 EUR za rok na každú osobu, ktorá sa uplatňuje na podiel regiónov z hľadiska počtu obyvateľov na čistej migrácii z krajín mimo EÚ do daného členského štátu od 1. januára 2014.

**Metóda prideľovania finančných prostriedkov pre prechodné regióny oprávnené v rámci cieľa Investovanie do zamestnanosti a rastu**

47. Prostriedky pridelené každému členskému štátu sú súčtom prostriedkov pridelených jeho jednotlivým oprávneným regiónom, vypočítané v týchto krokoch:

a) stanovenie minimálnej a maximálnej intenzity teoretickej pomoci pre každý oprávnený prechodný región. Minimálna úroveň podpory sa určuje na základe počiatočnej priemernej intenzity pomoci na obyvateľa všetkých rozvinutejších regiónov, t. j. 15,2 EUR na obyvateľa a rok. Pod maximálnou úrovňou podpory sa rozumie teoretický región s HDP na obyvateľa vo výške 75 % priemeru EÚ27 a vypočíta sa metódou vymedzenou v bode 46 písm. a) a b). Zo sumy získanej týmto spôsobom sa berie do úvahy 60 %;

b) výpočet počiatočných regionálne pridelených prostriedkov, zohľadňujúc regionálny HDP na obyvateľa (v PKS) prostredníctvom lineárnej interpolácie relatívneho HDP regiónu na obyvateľa v porovnaní s EÚ27;

c) k sume získanej v kroku b) sa prípadne pripočíta suma vyplývajúca z pridelenia príspevku 560 EUR za rok na každú nezamestnanú osobu, ktorá sa uplatňuje na počet nezamestnaných osôb v danom regióne presahujúci počet osôb, ktoré by boli nezamestnané, ak by sa použila priemerná miera nezamestnanosti všetkých menej rozvinutých regiónov EÚ

d) k sume získanej v kroku c) sa prípadne pripočíta suma vyplývajúca z pridelenia príspevku 560 EUR za rok na každú mladú nezamestnanú osobu (vo vekovej skupine 15 – 24 rokov), ktorá sa uplatňuje na počet nezamestnaných mladých osôb v danom regióne presahujúci počet osôb, ktoré by boli nezamestnané, ak by sa použila priemerná miera nezamestnanosti mladých vo všetkých menej rozvinutých regiónoch;

e) k sume získanej v súlade s písmenom d) sa prípadne pripočíta suma vyplývajúca z pridelenia príspevku 250 EUR za rok na každú osobu (vo vekovej skupine 25 – 64 rokov), ktorá sa uplatňuje na počet nezamestnaných osôb v danom regióne, ktorý by bolo potrebné odpočítať, aby sa dosiahla priemerná miera nízkej úrovne vzdelania (nižšieho ako základného, základného a nižšieho stredného vzdelania) vo všetkých menej rozvinutých regiónoch;

f) k sume získanej v súlade s písmenom e) sa prípadne pripočíta suma 1 EUR za rok na tonu ekvivalentu CO2, ktorá sa uplatňuje na podiel daného regiónu z hľadiska počtu obyvateľov na počte ton ekvivalentu CO2, o ktorý členský štát prekračuje cieľ emisií skleníkových plynov nad rámec schémy obchodovania s emisiami stanovenej na rok 2030, ako navrhla Komisia v roku 2016;

g) k sume získanej v súlade s písmenom f) sa pripočíta suma vyplývajúca z pridelenia príspevku 405 EUR za rok na každú osobu, ktorá sa uplatňuje na podiel regiónu z hľadiska počtu obyvateľov na čistej migrácii z krajín mimo EÚ do daného členského štátu od 1. januára 2014.

**Metóda prideľovania finančných prostriedkov pre rozvinutejšie regióny oprávnené v rámci cieľa Investovanie do zamestnanosti a rastu**

48. Celková výška počiatočného teoretického finančného krytia sa získa vynásobením intenzity pomoci na obyvateľa ročne na úrovni 15,2 EUR počtom oprávnených obyvateľov.

49. Podiel každého dotknutého členského štátu bude súčtom podielov jeho oprávnených regiónov, ktoré sa určia na základe nasledujúcich kritérií, vážených takto:

a) celkový počet obyvateľov regiónu (váha 20 %);

b) počet nezamestnaných ľudí v regiónoch úrovne NUTS 2 s vyššou mierou nezamestnanosti ako priemer všetkých rozvinutejších regiónov (váha 12,5 %);

c) zamestnanosť, ktorá sa má pripočítať, aby sa dosiahla priemerná miera zamestnanosti (vo vekovej skupine 20 až 64 rokov) všetkých rozvinutejších regiónov (váha 20 %);

d) počet osôb vo veku 30 až 34 rokov, ktoré dosiahli terciárne vzdelanie, ktorý sa má pripočítať, aby sa dosiahla priemerná miera terciárneho vzdelania (vo vekovej skupine 30 až 34 rokov) všetkých rozvinutejších regiónov (váha 22,5 %);

e) počet osôb, ktoré predčasne ukončili školskú dochádzku a odbornú prípravu (vo vekovej skupine 18 až 24 rokov), ktorý sa má odpočítať, aby sa dosiahla priemerná miera predčasného ukončenia školskej dochádzky a odbornej prípravy (vo vekovej skupine 18 až 24 rokov) všetkých rozvinutejších regiónov (váha 15 %);

f) rozdiel medzi nameraným HDP regiónu (v PKS) a teoretickým regionálnym HDP, ktorý by sa dosiahol, ak by región mal rovnaké HDP na obyvateľa ako najprosperujúcejší región úrovne NUTS 2 (váha 7,5 %);

g) obyvateľstvo regiónov úrovne NUTS 3 s hustotou obyvateľstva pod 12,5 obyvateľa/km2

(váha 2,5 %).

50. K sumám, ktoré región úrovne NUTS 2 získa v súlade s bodom 44, sa prípadne pripočíta suma 1 EUR za rok na tonu ekvivalentu CO2, ktorá sa uplatňuje na podiel daného regiónu z hľadiska počtu obyvateľov na počte ton ekvivalentu CO2, o ktorý členský štát prekračuje cieľ emisií skleníkových plynov nad rámec schémy obchodovania s emisiami stanovenej na rok 2030, ako navrhla Komisia v roku 2016

51. K sumám, ktoré región úrovne NUTS 2 získa v súlade s bodom 45, sa pripočíta suma vyplývajúca z pridelenia príspevku 405 EUR za rok na každú osobu, ktorá sa uplatňuje na podiel regiónu z hľadiska počtu obyvateľov na čistej migrácii z krajín mimo EÚ do daného členského štátu od 1. januára 2014.

**Metóda prideľovania finančných prostriedkov z Kohézneho fondu pre oprávnené členské štáty**

52. Finančné krytie sa získa vynásobením priemernej intenzity pomoci na obyvateľa ročne na úrovni 62,9 EUR počtom oprávnených obyvateľov. Podiel z tohto teoretického finančného krytia, ktorý je pridelený každému oprávnenému členskému štátu, zodpovedá percentuálnej hodnote, ktorá vychádza z jeho počtu obyvateľov, rozlohy a prosperity štátu a ktorá sa získa takto:

a) vypočíta sa aritmetický priemer z pomeru obyvateľstva a rozlohy daného členského štátu k celkovému počtu obyvateľov a rozlohe všetkých oprávnených členských štátov. Ak však podiel celkového počtu obyvateľov členského štátu prekročí jeho podiel celkovej rozlohy päťnásobne alebo viac, čo odráža extrémne vysokú hustotu obyvateľstva, použije sa na výpočet tohto kroku len podiel celkového počtu obyvateľov;

b) takto získané percentuálne hodnoty sa upravia o koeficient, ktorý predstavuje jednu tretinu percentuálnej hodnoty, o ktorú HND na obyvateľa tohto členského štátu (v PKS) v období 2015 – 2017 prevyšuje alebo nedosahuje priemer HND na obyvateľa všetkých oprávnených členských štátov (priemer vyjadrený ako 100 %).

Pre každý oprávnený členský štát nebude podiel z Kohézneho fondu vyšší ako jedna tretina celkových pridelených prostriedkov mínus prostriedky pridelené na cieľ Európsky územný rozvoj po uplatnení bodov 50 až

55. Touto úpravou sa úmerne zvýšia všetky ostatné prevody vyplývajúce z bodov 40 až 45.

**Metóda prideľovania finančných prostriedkov pre cieľ Európska územná spolupráca**

53. Prideľovanie zdrojov členského štátu na cezhraničnú a nadnárodnú spoluprácu a spoluprácu najvzdialenejších regiónov sa stanoví ako vážený súčet podielov určených na základe nasledujúcich kritérií, vážených takto:

a) celkový počet obyvateľov všetkých pohraničných regiónov úrovne NUTS 3 a ďalších regiónov úrovne NUTS 3, v ktorých aspoň polovica obyvateľstva regiónu žije vo vzdialenosti do 25 kilometrov od hranice (váha 45,8 %);

b) obyvateľstvo, ktoré žije vo vzdialenosti do 25 kilometrov od hranice (váha 30,5 %);

c) celkový počet obyvateľov členských štátov (váha 20 %);

d) celkový počet obyvateľov najvzdialenejších regiónov (váha 3,7 %).

Podiel cezhraničnej zložky zodpovedá sume váh kritérií a) a b). Podiel nadnárodnej zložky zodpovedá váhe kritéria c). Podiel spolupráce najvzdialenejších regiónov zodpovedá váhe kritéria d).

**Minimálne a maximálne úrovne prevodov z finančných prostriedkov na podporu hospodárskej, sociálnej a územnej súdržnosti (stropy a bezpečnostné siete)**

55. Aby sa prispelo k dosiahnutiu adekvátnej koncentrácie kohézneho financovania na najmenej rozvinuté regióny a členské štáty a k zníženiu rozdielov medzi priemernými intenzitami pomoci na obyvateľa, maximálna úroveň prevodu (strop) finančných prostriedkov každému jednotlivému členskému štátu sa stanoví ako percentuálny podiel na HDP členského štátu, pričom percentuálne podiely zodpovedajú týmto kritériám:

a) pre členské štáty, ktorých priemerný HND na obyvateľa (v PKS) v období 2015 – 2017 dosahoval úroveň pod 55 % priemeru EÚ27: 2,3 % ich HDP;

b) pre členské štáty, ktorých priemerný HND na obyvateľa (v PKS) v období 2015 – 2017 dosahoval úroveň rovnú 68 % alebo vyššiu než 68 % priemeru EÚ27: 1,5 % ich HDP; c) pre členské štáty, ktorých priemerný HND na obyvateľa (v PKS) na v období 2015 –2017 je rovný 55 % alebo vyšší ako 55 % a nižší ako 68 % priemeru EÚ27: percentuálny podiel sa vypočíta lineárnou interpoláciou medzi úrovňou 2,3 % a 1,5 % ich HDP, výsledkom čoho sa percentuálny podiel stropu zníži úmerne k zvýšeniu prosperity.

Strop sa bude stanovovať každoročne na základe prognóz HDP, ktoré vypracuje Komisia, pričom sa prípadne úmerne znížia všetky prevody (s výnimkou rozvinutejších regiónov a cieľa Európska územná spolupráca) dotknutému členskému štátu s cieľom dosiahnuť maximálnu úroveň prevodu.

56. Pravidlá opísané v bode 50 nemôžu viesť k prideleniu prostriedkov, ktoré by pre daný členský štát dosahovali úroveň vyššiu ako 107 % ich úrovne v reálnych hodnotách za programové obdobie 2014 – 2020. Táto úprava sa uplatní úmerne pri všetkých prevodoch (s výnimkou prevodov na cieľ Európsky územný rozvoj) dotknutému členskému štátu, aby sa dosiahla maximálna úroveň prevodu.

57. S cieľom konsolidovať úsilie v oblasti konvergencie a zabezpečiť, aby prechod bol hladký a postupný, bude minimálna úroveň celkových pridelených prostriedkov z fondov jednému členskému štátu zodpovedať 76 % jeho celkových pridelených prostriedkov v období 2014 – 2020. Minimálna úroveň celkových pridelených prostriedkov z fondov pre členský štát, v ktorom najmenej jedna tretina obyvateľstva žije v regiónoch úrovne NUTS 2 a HDP na obyvateľa je nižší ako 50 % priemeru EÚ, bude zodpovedať 85 % jeho celkových pridelených prostriedkov v období 2014 – 2020. Úpravy potrebné na splnenie tejto požiadavky sa budú uplatňovať úmerne na finančné prostriedky z fondov s výnimkou prostriedkov pridelených z cieľa Európska územná spolupráca.

58. Maximálna úroveň celkových prostriedkov z fondov pridelených jednému členskému štátu, ktorého HND na obyvateľa (v PKS) dosahuje najmenej 120 % priemeru EÚ27, bude zodpovedať 80 % jeho individuálnych celkových pridelených prostriedkov v období 2014 – 2020. Maximálna úroveň celkových pridelených prostriedkov z fondov jednému členskému štátu, ktorého HND na obyvateľa (v PKS) dosahuje úroveň rovnú 110 % alebo vyššiu ako 110 % a zároveň nižšiu ako 120 % priemeru EÚ27, bude zodpovedať 90 % jeho individuálnych celkových pridelených prostriedkov v období 2014 – 2020. Úpravy potrebné na splnenie tejto požiadavky sa uplatňujú úmerne na prostriedky pridelené z fondov s výnimkou prostriedkov pridelených z cieľa Európska územná spolupráca. Ak má členský štát prechodné regióny, pre ktoré platí bod 61, 25 % prostriedkov pridelených členskému štátu pre rozvinutejšie regióny sa presunie do prostriedkov pridelených členskému štátu pre tieto prechodné regióny.

**Ďalšie ustanovenia týkajúce sa prideľovania finančných prostriedkov**

59. Pri všetkých regiónoch klasifikovaných v programovom období 2014 – 2020 ako menej rozvinuté regióny, ktorých HDP na obyvateľa je však zároveň vyšší ako 75 % priemeru EÚ27, bude minimálna ročná úroveň podpory z cieľa Investovanie do zamestnanosti a rastu zodpovedať úrovni 60 % ich predchádzajúcej orientačnej priemernej úrovne ročných pridelených prostriedkov z cieľa Investovanie do zamestnanosti a rastu, ako ho vypočítala Komisia pre VFR na obdobie 2014 – 2020.

60. Žiadny prechodný región nedostane sumu nižšiu, ako je suma, ktorú by dostal, ak by bol rozvinutejším regiónom.

61. Minimálna úroveň celkových prostriedkov pridelených členskému štátu pre jeho prechodné regióny, ktoré boli prechodnými regiónmi už v období 2014 – 2020, zodpovedá najmenej 65 % celkových pridelených prostriedkov v období 2014 – 2020 pre tieto regióny v danom členskom štáte.

62. Bez ohľadu na body 55 až 58 sa uplatňujú dodatočné prostriedky uvedené v bodoch 63 až 67.

63. Celková suma 120 miliónov EUR sa pridelí na program PEACE PLUS, kde slúži na podporu mieru a uzmierenia a podporu pokračovania severo-južnej cezhraničnej spolupráce.

64. Ak počet obyvateľov členského štátu klesol v priemere o viac ako 1 % za rok medzi obdobiami 2007 – 2009 a 2016 – 2018, dotknutý členský štát dostane dodatočné prostriedky ekvivalentné celkovému poklesu počtu jeho obyvateľov medzi týmito dvoma obdobiami vynásobenému hodnotou 500 EUR. Tieto dodatočné prostriedky budú určené pre menej rozvinuté regióny v dotknutom členskom štáte.

65. Pre menej rozvinuté regióny v členskom štáte, ktoré využívali podporu v rámci politiky súdržnosti len počas jedného obdobia, sa poskytnú dodatočné prostriedky vo výške 400 miliónov EUR pre tieto menej rozvinuté regióny.

66. S cieľom uznať výzvy, ktoré predstavuje situácia ostrovných členských štátov a odľahlosť niektorých častí Európskej únie, Malta a Cyprus dostanú jednotlivo dodatočné finančné krytie vo výške 100 miliónov EUR pre štrukturálne fondy v rámci cieľa Investovanie do zamestnanosti a rastu. Severným riedko osídleným regiónom Fínska sa zo štrukturálnych fondov pridelí dodatočné finančné krytie vo výške 100 miliónov EUR.

67. S cieľom podporiť konkurencieschopnosť, rast a tvorbu nových pracovných miest v niektorých členských štátoch sa zo štrukturálnych fondov pridelia tieto dodatočné finančné prostriedky v rámci cieľa Investovanie do zamestnanosti a rastu: 200 miliónov EUR pre Belgicko pre prechodné regióny, 200 miliónov EUR pre Bulharsko pre menej rozvinuté regióny, 1 550 miliónov pre Českú republiku v rámci Kohézneho fondu, 100 miliónov EUR pre Cyprus pre štrukturálne fondy v rámci cieľa Investovanie do zamestnanosti a rastu, 50 miliónov EUR pre Estónsko, 650 miliónov EUR pre Nemecko pre prechodné regióny patriace do bezpečnostnej siete uvedenej v bode 61, 50 miliónov EUR pre Maltu pre štrukturálne fondy v rámci cieľa Investovanie do zamestnanosti a rastu, 600 miliónov EUR pre Poľsko pre menej rozvinuté regióny, 300 miliónov EUR pre Portugalsko pre prechodné regióny a 350 miliónov EUR pre rozvinutejší región Slovinska.

**Miery spolufinancovania**

68. Miera spolufinancovania v rámci cieľa Investovanie do zamestnanosti a rastu nebude vyššia ako:

a) 85 % pre menej rozvinuté regióny;

b) 70 % pre prechodné regióny, ktoré boli v programovom období 2014 – 2020 klasifikované ako menej rozvinuté regióny;

c) 60 % pre prechodné regióny;

d) 40 % pre rozvinutejšie regióny

Miery spolufinancovania pre najvzdialenejšie regióny nebudú vyššie ako 85 %.

Miera spolufinancovania pre Kohézny fond nebude vyššia ako 85 %.

Vyššie miery spolufinancovania sa môžu uplatniť pri prioritách na podporu inovačných činností a na podporu najodkázanejších regiónov v rámci ESF+.

Miera spolufinancovania pre programy Interreg nebude vyššia ako 80 %.

Vyššie miery spolufinancovania sa môžu uplatniť pri programoch vonkajšej cezhraničnej spolupráce v rámci cieľa Európska územná spolupráca (Interreg).

Opatrenia technickej pomoci realizované z iniciatívy Komisie alebo v jej mene sa môžu financovať na úrovni 100 %

**Tematická koncentrácia podpory z EFRR**

72. Pokiaľ ide o programy realizované v rámci cieľa Investovanie do zamestnanosti a rastu, celkové zdroje EFRR v každom členskom štáte sa skoncentrujú buď na národnej, alebo regionálnej úrovni takto:

a) členské štáty s mierou hrubého národného dôchodku na úrovni 100 % alebo vyššou alebo rozvinutejšie regióny pridelia najmenej 85 % svojich celkových zdrojov z EFRR na iné priority, než je technická pomoc pre „inteligentné“ a „zelené“ ciele, a najmenej 30 % na „zelené“ ciele;

b) členské štáty s mierou hrubého národného dôchodku na úrovni rovnej alebo vyššej ako 75 % a zároveň nižšej ako 100 % alebo prechodné regióny pridelia najmenej 40 % svojich celkových zdrojov z EFRR na iné priority, než je technická pomoc pre „inteligentné“ ciele, a najmenej 30 % na „zelené“ ciele;

c) členské štáty s mierou hrubého národného dôchodku nižšou ako 75 % alebo menej rozvinuté regióny pridelia najmenej 25 % svojich celkových zdrojov z EFRR na iné priority, než je technická pomoc pre „inteligentné“ ciele, a najmene 30 % na „zelené“ ciele.

Členské štáty na začiatku programového obdobia rozhodnú o tom, na ktorú úroveň – národnú alebo regionálnu – sa bude tematická koncentrácia uplatňovať. Ak sa členský štát rozhodne zaviesť tematickú koncentráciu na regionálnej úrovni, jej požiadavky sa určia pre všetky regióny členského štátu zaradené do tej istej rozvojovej kategórie.]

Ak je podiel zdrojov z Kohézneho fondu pridelených na podporu „zeleného“ cieľa vyšší ako 50 %, možno potom pridelené prostriedky presahujúce 50 % zarátať na dosiahnutie minimálnych podielov EFRR.

Na účely tohto bodu miera hrubého národného dôchodku znamená pomer medzi hrubým národným dôchodkom na obyvateľa členského štátu meraným v PKS a vypočítaným na základe číselných údajov Únie za obdobie 2015 – 2017 a priemerným hrubým národným dôchodkom na obyvateľa vyjadreným v PKS 27 členských štátov za to isté referenčné obdobie.

**Investície do ľudí, sociálnej súdržnosti a hodnôt**

76. Z ESF+ sa bude poskytovať komplexná podpora pre zamestnanosť mladých ľudí, zvyšovanie kvalifikácie a rekvalifikáciu pracovníkov, sociálne začlenenie a znižovanie chudoby vrátane chudoby detí zlúčením existujúcich programov: Európskeho sociálneho fondu, iniciatívy na podporu zamestnanosti mladých ľudí, Fondu európskej pomoci pre najodkázanejšie osoby a programu Európskej únie v oblasti zamestnanosti a sociálnej inovácie.

Celkové finančné krytie pre ESF+ na obdobie 2021 – 2027 bude 87 995 miliónov EUR, z toho:

• 676 miliónov EUR na vetvu ESF+ v rámci priameho a nepriameho riadenia,

• 87 319 miliónov EUR na vetvu ESF+ v rámci zdieľaného riadenia, pokiaľ ide o cieľ Investovanie do zamestnanosti a rastu.

Vetva zdieľaného riadenia zostane v podokruhu spoločne s EFRR a Kohéznym fondom.

77. Pokiaľ ide o zdroje ESF+ v rámci zdieľaného riadenia, každý členský štát pridelí:

a) najmenej 25 % na špecifické ciele sociálneho začlenenia vrátane začlenenia migrantov;

b) najmenej 2 % na špecifický cieľ týkajúci sa problému materiálnej deprivácie;

c) najmenej 10 % na cielené opatrenia zamerané na mladých ľudí, ktorí nie sú zamestnaní

(NEET), ak miera NEET prevyšuje priemer EÚ.